Salman Rushdie Tribeca filmifestivalil 2012
Sir **Ahmed Salman Rushdie** (sündinud 19. juunil 1947 Bombays) on India päritolu Suurbritannia kirjanik.

Rushdie on pärit moslemi perekonnast. Tema isa on Cambridge'i haridusega juristist ärimees Anis Ahmed Rushdie ja ema õpetaja Negin Bhatti. Tal on kolm õde. Rushdie on olnud neli korda abielus ja tal on kaks last.

1981. aastal ilmunud teise romaani "Kesköö lapsed" eest sai ta samal aastal Bookeri auhinna. Eesti keeles ilmus raamat 2009. aastal. Temalt ilmunud teostest on viis olnud Bookeri auhinna kandidaadid.

Saatanlikud värsid
------------------

1988. aastal ilmus temalt neljas romaan "Saatanlikud värsid". 14. veebruaril 1989 andis Iraani toonane usujuht ajatolla Rūḩollāh Khomeynī välja Rushdie tapmist nõudva *fatwā* (preemia 3 miljonit USA dollarit). Briti valitsus võttis seejärel Rushdie politseikaitse alla. Romaan keelati pärast selle avaldamist 1988. aastal paljudes suure moslemi elanikkonnaga riikides. Septembris 2012. aastal suurendas Iraani fond jumalateotuses süüdistatava kirjaniku Salman Rushdie tapmise eest makstavat preemiat poole miljoni dollari võrra. Khomeynī järglane kõrgeima juhina ajatolla Ali Khamenei ütles 2019. aastal, et *fatwā* on "tühistamatu".

Tunnustus loomingu eest
-----------------------

1983. aastal valiti Rushdie Kuningliku Kirjandusühingu (Royal Society of Literature) liikmeks. 1999. aastal nimetati ta Prantsusmaa kunstide ja kirjanduse ordu (Ordre des Arts et des Lettres) komandöriks (*Commandeur*). Teenete eest kirjanduses löödi ta 2007. aastal rüütliks. The Times paigutas ta 2008. aastal 50 suurima Briti kirjaniku edetabelis (alates 1945. aastast) kolmeteistkümnendale kohale.

Elu Ameerika Ühendriikides
--------------------------

Ameerika Ühendriikidesse asus ta elama 2000. aastal. Rushdie on Ameerika kunsti- ja kirjandusakadeemia (American Academy of Arts and Letters) liige. 2015. aastast töötab ta New Yorgi ülikooli Arthur L. Carteri ajakirjandusinstituudis. Enne seda oli Rushdie tööl Emory ülikoolis. Ta avaldas 2012. aastal teose "Joseph Anton: A Memoir", milles kirjeldab oma elu *fatwā* all pärast "Saatanlike värsside" ilmumist. Ameerika Ühendriikide kodakondsuse sai kirjanik 2016. aastal. 2019. aastal ilmus Rushdie neljateistkümnes, seni viimane romaan "Quichotte", mis on inspireeritud Miguel de Cervantese klassikalisest romaanist ja esitati Bookeri auhinnale.

Noarünnak 2022. aastal
----------------------

Rushdied rünnati 2022. aasta 12. augustil, kui ta oli New Yorgi osariigi lääneosas Chautauqua Institutioni(en) hariduskeskuses loengut alustamas. Lavale tormanud mehe noalöökidest sai Rushdie haavad kaela ja ülakehasse ning ta toimetati kopteriga haiglasse, kus tehti mitu tundi kestnud operatsioon. Rushdie oli saanud tõsiseid silma- ja käevigastusi ning maksakahjustuse.

Kohalviibijate sõnul puudus loengul tõhus turvakontroll, kontrolliti ainult inimeste sissepääsupileteid. Politsei pidas kahtlusalusena kinni New Jerseyst Fairview'st pärit Liibanoni päritolu 24-aastase meesisiku.

Tunnustus
---------

* 1981 Bookeri auhind
* 1992 Austria riiklik Euroopa kirjanduse auhind
* 2008 valiti Ameerika Kunstide ja Kirjanduse Akadeemia välisliikmeks
* 2010 Golden PEN Award
* 2014 Pinteri kirjandusauhind
* 2014 Hans Christian Anderseni kirjandusauhind

Teosed eesti keeles
-------------------

* "Mauri viimne ohe", tõlkinud Kersti Unt, Varrak 2001 (ISBN 9985304969)
* "Mauri viimne ohe", tõlkinud Kersti Unt, Eesti Päevaleht 2008 (ISBN 9788498198607)
* "Kesköö lapsed", tõlkinud Aet Varik, Varrak 2009 (ISBN 9789985318553)

Viited
------

1. ↑  Iraani fond suurendas preemiat kirjanik Salman Rushdie tapmise eest, ERR, 16. september 2012
2. 1 2 3  Salman Rushdie On Ventilator, May Lose An Eye After Attack. Reuters. Vaadatud 13.08.2022.
3. ↑  "Rushdie to Receive Top Literary Award. Chicago Tribune. 7 January 1999. Vaadatud 13.08.2022.
4. ↑  Birthday Honours List – United Kingdom." The London Gazette 58358(1):B1. 16 June 2007. Retrieved 26 March 2012. Vaadatud 13.08.2022.
5. ↑  The 50 greatest British writers since 1945. Wayback Machine The Times, 5 January 2008. Vaadatud 13.08.2022.
6. ↑  Distinguished Professionals in Residence. Vaadatud 13.08.2002.
7. ↑  Sam Cabral (12. august 2022). "Salman Rushdie attacked on stage in New York". *bbc.com* (inglise). BBC News. Vaadatud 12. augustil 2022.
8. ↑  JOSHUA GOODMAN. "Author Salman Rushdie attacked on lecture stage in New York". *apnews.com* (inglise). AP 2022-08-12. Vaadatud 12. augustil 2022.
9. ↑  "Police identify Salman Rushdie attack suspect as 24-year-old from New Jersey". *The Guardian* (inglise). 12. august 2022. Originaali arhiivikoopia seisuga 13. august 2022. Vaadatud 12. augustil 2022.
10. ↑  Singh, Kanishka; Allen, Jonathan (12. august 2022). "Salman Rushdie is stabbed in the neck at a New York lecture" (inglise). Reuters. Originaali arhiivikoopia seisuga 12. august 2022. Vaadatud 12. augustil 2022.

Välislingid
-----------

* Live | Novelist Salman Rushdie stabbed in neck on stage - police
* Salman Rushdie nurjumise kirjandus. Eesti Päevaleht. 13.02.1999.
* Salman Rushdie langes New Yorgis pussitamise ohvriks. err.ee.
* Salman Rushdie lost sight in one eye following attack, agent says. Reuters, 23. oktoober 2022